অল্পবয়সের উৎসাহ? না নিখুঁত বাণিজ্যিক বুদ্ধি? যা-ই হোক, বরুণ ধবন কিন্তু কাজের কাজটি করে ফেলেছেন। নতুন ছবি ‘ঢিসুম’-এর ফার্স্ট লুক পোস্টার প্রকাশ করে দিয়েছেন টুইটারে।
সেই সঙ্গে ছবিতে জন আব্রাহাম এবং নিজের নামও জানিয়ে দিয়েছেন। কবির এবং জুনেদ।
ছবির প্রথম পোস্টার দেখে কিন্তু আকর্ষণ তৈরি হওয়া স্বাভাবিক। বোঝা যাচ্ছে, একটি চেজ সিকোয়েন্সের ছবি এটি। বাইক চালাচ্ছেন জন, সাইড কার্টে বরুণ। ছবিতে দু’জনই পুলিশের ভূমিকায় অভিনয় করেছেন। কিন্তু পোস্টারে দেখা গিয়েছে সবুজ এবং কমলা রঙের পাঠান স্যুটে। যারা তাড়া করছে, তারা রয়েছে উট এবং বাইকে।
ছবিতে নায়িকার ভূমিকায় দেখা যাবে জ্যাকলিন ফার্নান্ডেজকে। পরিচালনা করেছেন বরুণের ভাই রোহিত ধবন। ছবিটি মুক্তি পাওয়ার কথা পরের বছর ২৯ জুলাই।